## Uredba o načinu označavanja klasificiranih podataka, sadržaju i izgledu Uvjerenja o obavljenoj sigurnosnoj provjeri i Izjave o postupanju s klasificiranim podacima

### NN 102/2007 (10.10.2007.), Uredba o načinu označavanja klasificiranih podataka, sadržaju i izgledu Uvjerenja o obavljenoj sigurnosnoj provjeri i Izjave o postupanju s klasificiranim podacima

# VLADA REPUBLIKE HRVATSKE

**2985**

Na temelju članka 17. i 21. Zakona o tajnosti podataka (»Narod­ne novine«, broj
79/2007), Vlada Republike Hrvatske je na sjednici održanoj 4. listopada 2007.
godine donijela

## UREDBU

### O NAČINU OZNAČAVANJA KLASIFICIRANIH PODATAKA, SADRŽAJU I IZGLEDU UVJERENJA O OBAVLJENOJ SIGURNOSNOJ PROVJERI I IZJAVE O POSTUPANJU S KLASIFICIRANIM PODACIMA

I. OSNOVNE ODREDBE

Članak 1.

Ovom Uredbom propisuje se način označavanja klasificiranih i neklasificiranih
podataka, sadržaj i izgled Uvjerenja o obavljenoj sigurnosnoj provjeri (u
daljnjem tekstu: certifikat), te sadržaj i izgled Izjave o postupanju s
klasificiranim podacima.

Članak 2.

Uredba se primjenjuje na tijela ovlaštena za klasifikaciju i deklasifikaciju
podataka, te na pravne i fizičke osobe ovlaštene za postupanje s klasificiranim
podacima.

II. NAČIN OZNAČAVANJA STUPNJEVA TAJNOSTI KLASIFICIRANIH PODATAKA

Članak 3.

Označavanje klasificiranih podataka stupnjevima tajnosti »VRLO TAJNO«, »TAJNO«,
»POVJERLJIVO« i »OGRANIČENO«, provodi se pri nastanku klasificiranih dokumenata
i drugih zapisa klasificiranih podataka, ili prilikom periodične procjene
stupnja tajnosti podatka, sukladno članku 14. Zakona o tajnosti podataka.

Članak 4.

(1) Oznaka stupnja tajnosti klasificiranog podatka označava se na svakoj
stranici dokumenta u gornjem desnom kutu velikim tiskanim slovima, a za druge
zapise klasificiranih podataka oznaka stupnja tajnosti mora biti vidljivo i
jasno otisnuta, sukladno zahtjevima očuvanja uporabne vrijednosti klasificiranog
podatka.
(2) Za potrebe vođenja evidencije o klasificiranim podacima mogu se koristiti
kratice »VT« za VRLO TAJNO, »T« za TAJNO, »POV« za POVJERLJIVO i »OGR« za
OGRANIČENO.

Članak 5.

Označavanje stupnja tajnosti i dodatnih oznaka provodi se pri nastanku
klasificiranog podatka ili naknadnom obradom štambiljem, tiskanjem, pisanjem,
lijepljenjem ili pričvršćivanjem odgovarajućim sredstvima uz zapis
klasificiranog podatka.

Članak 6.

(1) Svaka stranica klasificiranog dokumenta mora, u desnom donjem kutu podnožja
dokumenta, imati naveden broj stranice u odnosu na ukupan broj stranica
dokumenta.
(2) Broj, vrsta, naziv i stupanj tajnosti priloga navode se na posljednjoj
stranici dokumenta.
(3) Oznaka broja primjerka u odnosu na ukupan broj primjeraka klasificiranog
dokumenta označava se na prvoj stranici dokumenta u gornjem desnom kutu
dokumenta, ispod oznake stupnja tajnosti. Ukoliko se koriste dodatne zaštitne
oznake iz članka 7. ove Uredbe, oznaka broja primjerka se stavlja ispod dodatnih
zaštitnih oznaka.

Članak 7.

(1) Vlasnik klasificiranog podatka može podatak označiti i dodatnim zaštitnim
oznakama o:
– zabrani ili ograničavanju umnožavanja podatka,
– zabrani, ograničavanju i načinu daljnje distribucije podataka drugim
primateljima te
– obvezi povrata klasificiranog podatka odnosno dokumenta ili zapisa vlasniku
nakon obavljenog uvida,
– isteku roka tajnosti kojeg je vlasnik klasificiranog podatka predvidio pri
njegovom nastanku.
(2) Dodatne oznake stavljaju se na prvoj stranici dokumenta ili drugog zapisa
klasificiranog podatka, velikim tiskanim slovima, ispod oznake stupnja tajnosti
klasificiranog podatka, a mogu se staviti i na svim stranicama dokumenta ako je
to važno za svrhu dodatnog označavanja.
(3) Dodatna oznaka isteka roka tajnosti dodaje se u isti redak uz stupanj
tajnosti klasificiranog podatka, označavanjem datuma isteka ili veze na neki
događaj koji ima određeno vrijeme trajanja.

Članak 8.

(1) Za potrebe ograničavanja daljnje distribucije klasificiranog podatka koristi
se oznaka »ISKLJUČIVO«.
(2) Za potrebe ograničavanja distribucije klasificiranog podatka prema određenoj
državi ili međunarodnoj organizaciji, koristit će se oznaka »ONLY«.
(3) Kada se za daljnje ograničavanje distribucije klasificiranog podatka koristi
oznaka »ISKLJUČIVO«, navodi se službeni naziv ili kratica korisnika kojima se
klasificirani podatak može dostaviti.
(4) Kada se za daljnje ograničavanje distribucije klasificiranog podatka, koji
se predaje drugoj zemlji ili međunarodnoj organizaciji s oznakom »ONLY«, navodi
se službeni naziv zemlje ili međunarodne organizacije kojoj se klasificirani
podatak može dostaviti.

Članak 9.

Odgovarajućim stupnjem tajnosti, kakvim je označen klasificirani podatak,
označava se i omotnica, ovitak ili drugi zaštitni omot u kojem se klasificirani
podatak prenosi i pohranjuje.

Članak 10.

Klasificirani dokument, njegovi pojedini dijelovi ili prilozi, mogu biti
označeni različitim stupnjevima tajnosti, a cjelina takvog dokumenta i svih
priloga označava se najvišim stupnjem tajnosti klasificiranog dokumenta,
njegovog pojedinog dijela ili priloga.

Članak 11.

Fizička kopija cijelog ili dijela klasificiranog podatka mora imati oznaku
stupnja tajnosti izvornika te oznaku da je kopija. Oznaka KOPIJA stavlja se
štambiljem u gornjem desnom kutu prve stranice klasificiranog podatka, ispod
oznake stupnja tajnosti, a gdje to nije moguće, oznaka se ispisuje ručno. Vodi
se evidencija o broju kopija i njihovim zaduženjima.

Članak 12.

Promjena stupnja tajnosti klasificiranog podatka ili njegova deklasifikacija,
označava se precrtavanjem oznake postojećeg stupnja tajnosti i stavljanjem nove
oznake ispod dosadašnje.

Članak 13.

(1) O svim promjenama stupnja tajnosti ili deklasifikaciji klasificiranog
podatka, vlasnik podatka dužan je voditi posebnu evidenciju.
(2) O promjeni stupnja tajnosti ili o deklasifikaciji podatka vlasnik podatka će
pisanim putem izvijestiti sva tijela kojima je podatak bio dostavljen kako bi
provela proceduru iz članka 12. ove Uredbe.

Članak 14.

Način označavanja klasificiranog dokumenta prikazan je u prilogu 1 ove Uredbe,
koji čini sastavni dio ove Uredbe.

III. NAČIN OZNAČAVANJA NEKLASIFICIRANIH PODATAKA

Članak 15.

Neklasificirani podaci iz članka 2. stavak 1. alineja 3. Zakona o tajnosti
podataka, označavaju se oznakom »NEKLASIFICIRANO« pri nastanku dokumenata ili
drugih zapisa neklasificiranih podataka.

Članak 16.

Prva stranica neklasificiranog dokumenta označava se oznakom iz članka 15. ove
Uredbe, velikim tiskanim slovima, u gornjem desnom kutu stranice, a za druge
zapise neklasificiranih podataka oznaka NEKLASIFICIRANO mora biti vidljivo i
jasno otisnuta, sukladno zahtjevima očuvanja uporabne vrijednosti
neklasificiranog podatka.

Članak 17.

Označavanje neklasificiranog podatka provodi se prilikom izrade neklasificiranog
podatka ili naknadnom obradom štambiljem, tiskanjem, pisanjem, lijepljenjem ili
pričvršćivanjem odgovarajućim sredstvima uz zapis neklasificiranog podatka.

Članak 18.

Način označavanja neklasificiranog dokumenta prikazan je u prilogu 2, koji čini
sastavni dio ove Uredbe.

IV. SADRŽAJ I IZGLED CERTIFIKATA

Članak 19.

Certifikat za pristup klasificiranim podacima stupnja tajnosti VRLO TAJNO, TAJNO
i POVJERLJIVO, izdaje Ured Vijeća za nacionalnu sigurnost, sukladno Zakonu o
tajnosti podataka.

Članak 20.

Obrazac certifikata iz članka 19. ove Uredbe dan je u prilogu 3 i sastavni je
dio ove Uredbe.

Članak 21.

Certifikat iz članka 19. ove Uredbe sadrži:
naziv tijela nadležnog za izdavanje certifikata,
jedinstveni broj pod kojim je certifikat izdan,
ime i prezime, datum i mjesto rođenja osobe kojoj se certifikat izdaje,
stupanj tajnosti za koji se certifikat izdaje,
datum izdavanja certifikata,
rok važenja certifikata,
ime i prezime ovlaštene osobe u tijelu koje izdaje certifikat,
pečat tijela koje izdaje certifikat.

Članak 22.

(1) Za potrebe pristupa klasificiranim podacima drugih država ili međunarodnih
organizacija, certifikat se izdaje na engleskom jeziku.
(2) Obrasce certifikata iz stavka 1. ovog članka donosi Ured Vijeća za
nacionalnu sigurnost, sukladno standardima utvrđenim u okviru sigurnosnih
sporazuma koje Republika Hrvatska potpisuje s drugim državama ili međunarodnim
organizacijama.

V. SADRŽAJ IZJAVE O POSTUPANJU S KLASIFICIRANIM PODACIMA

Članak 23.

(1) Izjava o postupanju s klasificiranim podacima sadržava osnovne sigurnosne
standarde iz područja informacijske sigurnosti, sukladno Zakonu o informacijskoj
sigurnosti.
(2) Izjava o postupanju s klasificiranim podacima dana je u prilogu 4 i sastavni
je dio ove Uredbe.

VI. PRIJELAZNE I ZAVRŠNE ODREDBE

Članak 24.

Na klasificirane podatke označene po propisima koji su bili na snazi prije
stupanja na snagu ove Uredbe, primjenjivat će se odredbe ove Uredbe u postupku
promjene stupnja tajnosti.

Članak 25.

Ova Uredba stupa na snagu osmog dana od dana objave u »Narodnim novinama«.

Klasa: 804-04/07-01/02
Urbroj: 5030106-07-1
Zagreb, 4. listopada 2007.

Predsjednik
**dr. sc. Ivo Sanader**, v. r.

PRILOG 1

**POVJERLJIVO do 30. 12. 2007.
ISKLJUČIVO NAZIV TIJELA 1 i NAZIV TIJELA 2**Primjerak 1 od 4
Prostor za ostale dodatne oznake iz članka 7.

1 od 5

PRILOG 2

**NEKLASIFICIRANO**

PRILOG 3

![](dodatni/378514.gif)

PRILOG 4

![](dodatni/378515.gif)

Uredba, NN 102/2007-2985
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)